แนวโน้ม SET เช้าอ่อนตัว หวั่นฟันด์โฟลว์ไหลออก หลังบอนด์ยีลด์สหรัฐพุ่ง-หุ้นใหญ่ขึ้น XD
แนวโน้ม SET เช้าอ่อนตัว หวั่นฟันด์โฟลว์ไหลออก หลังอัตราผลตอบแทนพันธบัตรสหรัฐปรับตัวขึ้นแรงมาอยู่ที่ 1.54% อีกทั้งหุ้น PTT จะขึ้นเครื่องหมาย XD เพื่อจ่ายเงินปันผล 1.20 บาท/หุ้น คาดว่าจะกดดันดัชนีฯราว 3 จุด
29 ก.ย. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะอ่อนตัวลง หลังจากที่อัตราผลตอบแทนพันธบัตร (Bond yield) สหรัฐปรับตัวขึ้นแรงมาอยู่ที่ 1.54% สร้างความกังวลไปทั่วโลก โดยตลาดหุ้นสหรัฐและตลาดยุโรปเมื่อคืนนี้ปรับตัวลงไปราว 2% ส่วนตลาดหุ้นภูมิภาคเอเชียเช้านี้ส่วนใหญ่เคลื่อนไหวในแดนลบ ยังกังวลเรื่องเงินเฟ้อสหรัฐฯจะสูงขึ้น อีกทั้งมีความไม่แน่นอนเกี่ยวกับกฎหมายสหรัฐฯและเพดานหนี้
นอกจากนี้ วันนี้หุ้น PTT จะขึ้นเครื่องหมาย XD เพื่อจ่ายเงินปันผล 1.20 บาท/หุ้น คาดว่าจะกดดันดัชนีฯราว 3 จุด ขณะที่การทำ Window Dressing ก่อนปิดงบฯไตรมาส 3/2564 คงคาดหวังได้เป็นรายตัว เนื่องจากทิศทางตลาดฯไม่ค่อยดี พร้อมให้ติดตามผลการประชุมคณะกรรมการนโยบายการเงิน (กนง.) วันนี้ และดัชนีผลผลิตภาคอุตสาหกรรมของไทย
อย่างไรก็ดีพร้อมให้แนวรับ 1,610 – 1,600 จุด ส่วนแนวต้าน 1,625 จุด
 
 